Bæjarráð Akraness hefur ákveðið að verja 1,5 milljónum króna til endurbóta á tjaldsvæðinu við Kalmansvík . Í samþykkt ráðsins segir að þar sem fyrirsjáanlegt sé að nýtt tjaldsvæði við Skógahverfi verði ekki tilbúið fyrr en eftir 2 - 3 ár verði allt að helmingur fjárheimilda nýja tjaldsvæðisins fluttur til verkefna við svæðið við Kalmansvík . Fjármununum verður varið til viðhalds á húsi á svæðinu , uppsetningu skjólgirðingar við húsið og einnig verður bætt aðstaða til losunar á úrgangi úr húsbílum og vögnum auk þess sem komið verður fyrir raftengibúnaði .